**Szentendre Város Önkormányzat Képviselő-testületének**

**37/2015. (XI.17.) önkormányzati rendelete**

**Szentendre Város Helyi Építési Szabályzata és**

**Szabályozási Tervéről szóló 21/2002.(VIII. 15.) Önk. sz. rendelet módosításáról**

Szentendre Város Önkormányzat Képviselő-testülete az Alaptörvény 32. cikk (1) bekezdés a) pontjában meghatározott feladatkörében eljárva és az épített környezet alakításáról és védelméről szóló 1997. évi LXXVIII. törvény 62.§ (6) bekezdés 6. pontjában kapott felhatalmazás alapján, a 253/1997. (XII. 20.) Korm. rendelet rendelkezéseinek figyelembe vételével, a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet 38. § szakaszában biztosított véleményezési jogkörében eljáró és a 9. mellékletében felsorolt államigazgatási szervek, továbbá a Szentendre Város Önkormányzat Képviselő-testületének Szentendre város településfejlesztésével és településrendezésével összefüggő partnerségi egyeztetés szabályairól szóló 4/2015. (II.17.) önkormányzati rendeletben megjelöltek véleményének kikérésével Szentendre Város Helyi Építési Szabályzatáról és Szabályozási Tervéről szóló 21/2002. (VIII.15.) Önk. sz. rendelet módosításáról az alábbi rendeletet alkotja:

1.§ Szentendre Város Helyi Építési Szabályzatáról és Szabályozási Tervéről szóló 21/2002. (VIII.15.) Önk. sz. rendelet (a továbbiakban: HÉSZ) 2. § (2) bekezdés a következő j) ponttal egészül ki:

*„j)* a fedvényterveken megjelölt további szabályozási elemek.”

2. § (1) A HÉSZ 14. § (7) bekezdés helyébe a következő rendelkezés lép:

„(7) **Települési főutak** (B.IV.C.D) a szabályozási terven jelölt úttelek kialakult szélessége mellett:

Szentlászlói út = minimális szabályzási szélessége 16 m

Sztaravodai út és Szarvashegyi út = minimális szabályzási szélessége 20 m”

(2) A HÉSZ 14. § (37) bekezdés helyébe a következő rendelkezés lép:

„(37) Vezeték nélküli hírközlési építmény

*a)* külterületen vagy belterületi közterületen **önálló építményként** akkor helyezhető el, ha a telepítéssel összefüggésben szabályozási terv készül,

*b)* kül- vagy belterületi közterületen **meglévő építményen** úgy helyezhető el, hogy annak legfelső pontját legfeljebb **6,0** méterrel haladhatja meg a hírközlési építmény (beleértve az antennát és az antennatartó szerkezetet) legmagasabb pontja,

*c)* belterületi nem közterületen **önálló építményként** az adott telken, vagy annak közvetlen környezetében (szomszédos telken, vagy a közterületi telekhatárral szemközti telken) elhelyezkedő építmény legfelső pontját legfeljebb **12,0** méterrel haladhatja meg a hírközlési építmény (beleértve az antennát és az antennatartó szerkezetet) legmagasabb pontja, ha az elhelyezéssel érintett telek, illetve építmény közhasználatú,

*d)* kül-, vagy belterületi nem közterületen **meglévő építményen** úgy helyezhető el, hogy az építmény legfelső pontját legfeljebb **12,0** méterrel haladhatja meg a hírközlési építmény (beleértve az antennát és az antennatartó szerkezetet) legmagasabb pontja, ha az építmény közhasználatú

*e)* kiszolgáló földfelszíni berendezései közterületen, vagy közterületről látható helyen csak álcázással helyezhetők el.”

(3) A HÉSZ 14. § (38) bekezdés helyébe a következő rendelkezés lép:

„(38) Vezeték nélküli hírközlési építmény meglévő építményen

*a)* lakóterületen és üdülőterületen nem helyezhető el, kivéve az Lk-k és Ln-k kialakult telepszerű beépítésű építési övezetekben és a (37) bekezdés d) pontban megjelölt esetekben*,*

*b)* Lk-k; Ln-k; Gksz-.. és Gip-.. jelű építési övezetekben úgy alakítható ki, hogy a meglévő építmény legfelső pontját legfeljebb **6,0** méterrel haladhatja meg a hírközlési létesítmény (beleértve az antennát és az antennatartó szerkezetet) legmagasabb pontja,

*c)* egyéb területen akkor helyezhető el, ha a telepítéssel összefüggésben szabályozási terv készül.”

(4) A HÉSZ 14. § (40) bekezdés helyébe a következő rendelkezés lép:

„(40) Vezeték nélküli hírközlési építmény és tartószerkezete közterületről láthatóan csak álcázott építményként helyezhető el műemléki jelentőségű, vagy helyi építészeti értékvédelmi területen, műemléken, valamint a városszerkezeti és városképi szempontból kiemelt területen.”

(5) A HÉSZ 14. § (41) bekezdésben a „csökkenthető.” szövegrész helyébe „csökkenthető a vezeték védősávja, vagy módosítható a nyomvonala.” szövegrész lép.

3. § A HÉSZ 1. melléklete a következő bekezdésekkel egészül ki:

„(57) **álcázott építmény:** műemléki jelentőségű, vagy helyi építészeti értékvédelmi területen, műemléken, valamint a városszerkezeti és városképi szempontból kiemelt területen elhelyezhető hírközlési építmények közterületről történő láthatóság elleni takarása, elfedése, melynek mértékét, jellegét a műemléki hatósági jogkört gyakorlók, illetve a városi főépítész szakmai vezetésével lefolytatott véleményezésben részt vevők határozzák meg.

(58) **építmény legfelső pontja, és a hozzá viszonyított magasság:** a hírközlési építmény lehetséges magasságának meghatározása során az elhelyezésre kijelölt telken, vagy annak közvetlen környezetében elhelyezkedő épület, építmény a hozzájuk tartozó szerkezet (kivéve antenna) legmagasabb pontja, melyre állított vízszintes síkhoz kell viszonyítani a megadott magasságot.

(59) **közvetlen környezet a hírközlési építmény magasságának meghatározása során:** figyelembe veendő a telepítéssel érintett telek, s a vele határos telkek. Ha közterülettel határos az érintett telek, akkor a közterülettel szomszédos, a kijelölt telekkel szemközti telek képezi a közvetlen környezetbe tartozó telket.”

**Záró rendelkezés**

4. § (1) A rendelet a 314/2012. (XI. 8.) Kormányrendelet 43. § (1) bekezdésének b) pontjában meghatározott napon, de leghamarabb az elfogadástól számított 15. napon lép hatályba.

(2) Jelen rendelet hatálybalépését követő napon hatályát veszti.

(3) A rendelet előírásait a hatálybalépést követően indított ügyekben kell alkalmazni.

Szentendre, 2015. november 12.

|  |  |
| --- | --- |
| **Verseghi-Nagy Miklós** | **dr. Gerendás Gábor** |
| polgármester | jegyző |

**Záradék:**

A rendelet 2015. november 17–én kihirdetésre került.

**dr. Gerendás Gábor**

jegyző